สรรพากรเตือนผู้เสียภาษีขอลดหน่อยให้ครบ
รองอธิบดีสรรพากร เตือนผู้ที่ต้องเสียภาษีเงินได้บุคคลธรรมดาประจำปี ให้ตรวจสอบรายการหักลดหย่อนให้ครบก่อนยื่นเสียภาษี
3 ก.พ. 2554

รองอธิบดีสรรพากร เตือนผู้ที่ต้องเสียภาษีเงินได้บุคคลธรรมดาประจำปี ให้ตรวจสอบรายการหักลดหย่อนให้ครบก่อนยื่นเสียภาษี
นางจิตรมณี สุวรรณพูล รองอธิบดีกรมสรรพากร กล่าวว่า ผู้เสียภาษีเงินได้บุคคลธรรมดาประจำปี ภ.ง.ด.90 และ ภ.ง.ด.91 ควรตรวจสอบกรอกรายการที่มีสิทธิหักค่าใช้จ่ายและค่าลดหย่อนต่างๆ ให้ถี่ถ้วน พร้อมกับแสดงรายการเอกสารหลักฐานต่างๆ ที่เกี่ยวข้องให้ครบถ้วน โดยเฉพาะในรายที่มีสิทธิได้รับภาษีคืน จะช่วยให้ได้รับการคืนภาษีรวดเร็วขึ้น
สำหรับในปีภาษี 2553 มีมาตรการภาษีใหม่ที่เกี่ยวข้องกับการลดหย่อน ดังนี้
1. ค่าการเดินทางท่องเที่ยวภายในประเทศไทย สำหรับเงินได้ที่ได้จ่ายเป็นค่าบริการให้แก่ผู้ประกอบธุรกิจนำเที่ยว หรือค่าใช้จ่ายเป็นค่าที่พักโรงแรมในประเทศ  ซึ่งได้จ่ายไประหว่างวันที่ 8 มิ.ย.2553 –  31 ธ.ค. 2553 สามารถนำมาหักค่าลดหย่อนได้ตามที่จ่ายจริง แต่ไม่เกิน 15,000 บาท
2. ค่าเบี้ยประกันชีวิตสำหรับกรมธรรม์ประกันชีวิตแบบบำนาญ  ที่ได้รับสิทธิยกเว้นภาษีตามที่จ่ายจริงจำนวนไม่เกิน 15% ของเงินได้พึงประเมินแต่ไม่เกิน 2 แสนบาท กรณีมีการจ่ายสะสมเข้ากองทุนสำรองเลี้ยงชีพ กองทุนบำเหน็จบำนาญข้าราชการ เงินได้จ่ายค่าซื้อหน่วยลงทุน กองทุนรวมเพื่อการเลี้ยงชีพ (RMF) เงินได้ที่ได้รับยกเว้น เมื่อรวมเงินได้จากเบี้ยประกันภัย แบบบำนาญ หลังจากใช้สิทธิยกเว้นภาษีเงินจากเบี้ยประกันชีวิตอื่นแล้วต้องไม่เกิน 5 แสนบาท
3. เงินบริจาคเพื่อช่วยเหลือผู้ประสบอุทกภัย บุคคลธรรมดาที่มีการบริจาคเงินเพื่อช่วยเหลือผู้ประสบอุทกภัยระหว่างวันที่ 1 ก.ย. 2553 ถึง 31 ธ.ค. 2553 โดยบริจาคผ่านตัวแทนรับบริจาคที่เป็นบริษัทหรือ ห้างหุ้นส่วนนิติบุคคล หรือนิติบุคคลอื่น เช่น สถาบันการเงิน บริษัทมหาชน จำกัด  สถานีโทรทัศน์ พรรคการเมือง องค์การของรัฐ และรัฐวิสาหกิจ ฯลฯ ผู้บริจาคสามารถนำจำนวนเงินที่บริจาคมาหักเป็น ค่าลดหย่อนในการคำนวณภาษีเงินได้บุคคลธรรมดาได้ เมื่อรวมกับการบริจาคอื่นต้องไม่เกิน 10% ของเงินได้สุทธิ
4. คนพิการ ต้องมีบัตรประจำตัวคนพิการ ที่มีอายุไม่เกิน 65 ปีบริบูรณ์ในปีภาษีที่ได้รับเงินได้ฯ ให้ยกเว้นเงินได้ 190,000 บาท ทั้งนี้ตั้งแต่วันที่ 1 ม.ค. 2553 เป็นต้นไป